Music City Aarhus har til formål at højne sammenholdet mellem musikaktører og skabe udvikling og vækst.

Annonce

Music City Aarhus er navnet på et nyt netværk for byens musikaktører.

Netværket skal gerne styrke sammenholdet mellem blandt andet musikere, branchefolk og spillesteder. Ligesom det på længere sigt har til formål at højne byens udvikling og vækst.

Bag netværket står en lang række repræsentanter fra Muskelsvindfonden, Voxhall, Skandinavian, Northside, Train, Radar, Spot Festival, Musikudvalget, Kulturforvaltningen samt Promus.

Initiativet tager afsæt i rapporten »The Mastering Of A Music City«, der blev udarbejdet sidste år af organisationen Music Canada.

Rapporten nævner fem grundlæggende krav, der er nødvendige for at forfølge »music city« strategien.

De handler blandt andet om, at der skal være en stærk talentmasse af bands og musikere.

At der skal være en blomstrende musikscene, og at der skal være »plads« til musikken både inden- og udendørs i form af spillesteder og festivaler.

Samt at der i byen skal være såkaldt musik-relaterede virksomheder.

Annonce

Guide i lommeformat

»De forudsætninger, som rapporten beskriver som »key elements for creating a Music City«, har Aarhus opfyldt i flere årtier, men det er jo altid godt at få fortalt tingene udefra,« som Jesper Mardahl fra Promus bemærker.

»Vi bruger det som løftestang til at samle store dele af musikbranchemiljøet og har derfor iværksat en række aktiviteter, der skal føre til konkrete tiltag til yderligere styrkelse af musiklivet både for og bag scenen,« tilføjer han.